PROEN ลงสนามเทรดวันนี้! ลุ้นวิ่งเหนือ 3.79 บ. โบรกฯ ชูพื้นฐานแกร่ง กำไร 3 ปีโตเฉลี่ย 51%
"โปรเอ็น คอร์ป" หรือ PROEN ผู้ให้บริการ Data Center ลงสนามเทรดวันนี้! ลุ้นวิ่งเหนือ 3.79 บ. โบรกฯ ชูพื้นฐานแกร่ง กำไร 3 ปีโตเฉลี่ย 51% 
"โปรเอ็น คอร์ป" หรือ PROEN ผู้ให้บริการ Data Center ลงสนามเทรดวันนี้! ลุ้นวิ่งเหนือ 3.79 บ. โบรกฯ ชูพื้นฐานแกร่ง กำไร 3 ปีโตเฉลี่ย 51%
28 เม.ย. 2564

ผู้สื่อข่าวรายงานว่า วันนี้ (29 เม.ย.) บริษัท โปรเอ็น คอร์ป จำกัด (มหาชน) หรือ PROEN เข้าซื้อขายในตลาดหลักทรัพย์เอ็ม เอ ไอ (mai) ในกลุ่มอุตสาหกรรมเทคโนโลยี เป็นวันแรก โดย PROEN มีหุ้นจดทะเบียนกับตลาดหลักทรัพย์ฯ และทุนชำระแล้ว จำนวน 316 ล้านหุ้น ราคา Par หุ้นละ 0.50 บาท  โดยบริษัทมีหุ้น IPO 86 ล้านหุ้น ราคา IPO 3.25 บาท
โดย นายกิตติพันธ์ ศรีบัวเอี่ยม ประธานเจ้าหน้าที่บริหาร PROEN เปิดเผยว่า บริษัทดำเนินธุรกิจให้บริการด้านเทคโนโลยีและการสื่อสารมาแล้วกว่า 23 ปี มีทีมงานที่มีความรู้และความเชี่ยวชาญ สามารถตอบสนองความต้องการของลูกค้า และปรับตัวตามการเปลี่ยนแปลงด้านเทคโนโลยีได้เป็นอย่างดี
ทั้งนี้ศูนย์ข้อมูลของกลุ่มบริษัทตั้งอยู่ที่อาคาร กสท โทรคมนาคม บางรัก และบริษัทมีการขยายพื้นที่ให้บริการศูนย์ข้อมูลมาอย่างต่อเนื่อง ปัจจุบันสามารถรองรับตู้ Server ได้ 645 ตู้ ซึ่งการนำบริษัทเข้าจดทะเบียนในครั้งนี้จะช่วยสร้างฐานทุนที่แข็งแกร่ง โดยบริษัทจะนำเงินที่ได้จากการระดมทุนไปลงทุนในการก่อสร้างอาคารศูนย์ข้อมูลและสำนักงานแห่งใหม่ ชำระคืนหนี้สถาบันการเงิน และใช้เป็นเงินทุนหมุนเวียนในธุรกิจการให้บริการด้าน ICT และงานรับเหมาก่อสร้าง
สำหรับ PROEN มีผู้ถือหุ้นใหญ่หลัง IPO ได้แก่ กลุ่มครอบครัวศรีบัวเอี่ยม ถือหุ้น 73.8% บริษัทมีนโยบายจ่ายปันผลให้แก่ผู้ถือหุ้นในอัตราไม่น้อยกว่า 40% ของกำไรสุทธิหลังหักภาษีเงินได้นิติบุคคล สำหรับงบการเงินเฉพาะกิจการ และจัดสรรทุนสำรองตามกฎหมาย
ทั้งนี้บทวิเคราะห์ บล.เอเซีย พลัส ระบุว่า PROEN เป็นผู้ให้บริการ Data Center แถวหน้าที่มีฐานลูกค้าหลักในอุตสาหกรรมเติบโตสูง คือ เกมส์, E-Commerce พร้อมแล้วที่จะยกระดับการเติบโตด้วยเงิน IPO เสริมฐานทุน ลดภาระหนี้ สร้างความพร้อมเพิ่มกำลังให้บริการ คาดส่งกำไรปี 2564-66 เติบโตเฉลี่ย 51% ต่อปี
โดย PROEN เป็นผู้ให้บริการไอซีที ที่มีธุรกิจหลัก คือ Internet Data Center (IDC) มีสัดส่วนรายได้ถึง 46.5% แม้มีคู่แข่งอยู่บ้าง และกำลังให้บริการ 645 ตู้ จะอยู่ในระดับกลาง แต่ PROEN จัดอยู่ในผู้ประกอบการแถวหน้า จากฐานลูกค้าหลักอยู่ในกลุ่มผู้ประกอบการธุรกิจเกมส์, E-Commerce และบันเทิง ที่มีความต้องการใช้ IDC สูง และคาดเติบโตปีละ 10%-15% จึงต้องการนำเงิน IPO ไปรองรับการขยายตัวของ IDC ขณะที่เงิน IPO บางส่วน จะรองรับโอกาสธุรกิจที่รองลงมาจาก ไอซีที คือ รับเหมาฯ (40.3% ของรายได้) ที่ผ่านช่วงสร้าง Track Record แล้ว
สำหรับเงิน IPO จะใช้ลงทุนสร้างศูนย์ IDC แห่งใหม่ กำหนดเปิดปี 2565 และคาดหนุนกำลังให้บริการในปี 2565-66 เพิ่มเป็น 845 และ 1,045 ตู้ (สูงสุด 1,645 ตู้) จาก 645 ตู้ในปี 2563 และที่เหลือจะใช้คืนหนี้ระยะสั้น หนุนฐานะการเงิน ภายใต้สมมติฐานอัตราใช้งาน IDC ปี 2565-66 ที่ 97.5%, 87.5% และ 82% ส่วนธุรกิจรับเหมากำหนดอนุรักษ์นิยมลดลงเล็กน้อยจากปี 2563 แต่คาดช่วยเรื่องคุณภาพงาน ลดปัญหาการสำรองหนี้ที่เคยเกิดขึ้น โดยรวมคาดเป็นแรงส่งต่อกำไรปี 2564-66 เติบโตเฉลี่ยปีละ 51% ทั้งนี้มูลค่าหุ้นปี 2564 ยึด PER ปี 2564 ที่ 21 เท่า เป็นการถ่วงน้ำหนัก PER ตามสัดส่วนกำไรธุรกิจ IDC ที่ 75% (24 เท่า) และรับเหมาที่ 25% (12 เท่า) ได้มูลค่าหุ้นอยู่ที่ 3.79 บาทต่อหุ้น